HS selvitti: Samana päivänä ostetut Onnibus-liput kallistuivat jopa 25 prosenttia omistajan­vaihdoksen jälkeen

Onnibusin matkustuspäivänä myymät liput ovat kallistuneet muutamilla reiteillä reippaasti. Helsinki–Tampere -välillä viime hetkessä ostetut matkaliput ovat jopa neljänneksen kalliimpia kuin vuosi sitten.

Onnibusin toimitusjohtaja Lauri Helke tietää, milloin linja-autoyhtiön kannalta hinnoittelu on onnistunut täydellisesti: ”Kun bussissa on myymättä vain yksi paikka.”

Tämä kaipaa selitystä.

”Jos bussi on myyty täyteen, et voi koskaan tietää, olisivatko matkaliput menneet kaupaksi kalliimmillakin hinnoilla. Mutta jos lippuja jää myymättä enemmän kuin yksi, olet pyytänyt niistä liikaa”, Helke sanoo.